Skenkings stroom in vir vrou ná honde-aanvalDupuo Kokolosi (47) is erg vermink nadat sy deur drie Amerikaanse veghonde verskeur is. (Foto: Verskaf) ŉ Barmhartige samaritaan het ŉ Back-a-buddy-fonds gestig om Dupuo Kokolosi (47), die huiswerker wat verlede week deur drie Amerikaanse veghonde (pit bull terriers) in Potchefstroom verskeur is, by te staan. Teen Maandag het lede van die publiek al meer as R14 000 tot dié fonds bygedra. Maandag alleen het weldoeners meer as R7 000 geskenk. Maroela Media het vroeër berig dat Kokolosi in die Chris Hani Baragwanath-hospitaal in Johannesburg behandel word. Sy sal waarskynlik verskeie operasies moet ondergaan nadat sy ernstige beserings aan veral haar been en gesig opgedoen het. Alma McGill, ŉ bemarkingsbestuurder van Johannesburg, het ná die voorval met Kokolosi se dogter, Patricia Modise, in verbinding getree en die fonds gestig om Kokolosi te help. “Ek was so geskok toe ek lees wat gebeur het. Ek wou graag ŉ bydrae maak en het aanvanklik navraag gedoen oor of daar al ŉ fonds gestig is. Toe ek hoor daar is nog nie, het ek besluit om self een te begin waar mense bydraes kan maak. “Die beserings wat sy [Kokolosi] opgedoen het, is lewensveranderend. Dis nie iets waarvoor ŉ mens kan beplan nie.” Modise het Maandag aan Maroela Media gesê sy twyfel of haar kinders hul ouma sal herken wanneer hulle haar weer sien. Kokolosi is die broodwinner in die gesin en sorg vir haar dogter en twee kleinkinders. Modise sê sy is dankbaar oor wat McGill vir hulle gedoen het en hoop dit sal haar ma help. Sy het vroeër gesê sy oorweeg regstappe, maar dat sy nie in dié stadium regshulp kan bekostig nie. Die belangrikste is egter dat haar ma nou die nodige mediese versorging kry – waarvoor die geld wat ingesamel word glo eerste aangewend sal word. Maroela Media het Chandré van der Linde, Kokolosi se werkgewer en eienaar van die honde, se regsverteenwoordiger om kommentaar genader. George Herbst sê hy sal Maandagaand met sy kliënt oorleg pleeg en dan skriftelik reageer. Dié terugvoer sal bekendgemaak word sodra dit ontvang word.